amanoisuno/poet huggingface dataset:
秋日煉藥院鑷白髮，贈元六兄林宗 李白
木落識歲秋，瓶冰知天寒。桂枝日已綠，拂雪淩雲端。弱齡接光景，矯翼攀鴻鸞。投分三十載，榮枯同所歡。長籲望青雲，鑷白坐相看。秋顏入曉鏡，壯發凋危冠。窮與鮑生賈，饑從漂母餐。時來極天人，道在豈吟歎。樂毅方適趙，蘇秦初說韓。卷舒固在我，何事空摧殘。
書情題蔡舍人雄 李白
嘗高謝太傅，攜妓東山門。楚舞醉碧雲，吳歌斷清猿。暫因蒼生起，談笑安黎元。餘亦愛此人，丹霄冀飛翻。遭逢聖明主，敢進興亡言。白璧竟何辜，青蠅遂成冤。一朝去京國，十載客梁園。猛犬吠九關，殺人憤精魂。皇穹雪冤枉，白日開氛昏。泰階得夔龍，桃李滿中原。倒海索明月，淩山采芳蓀。愧無橫草功，虛負雨露恩。跡謝雲台閣，心隨天馬轅。夫子王佐才，而今複誰論。層飆振六翮，不日思騰騫。我縱五湖棹，煙濤恣崩奔。夢釣子陵湍，英風緬猶存。彼希客星隱，弱植不足援。千里一回首，萬里一長歌。黃鶴不復來，清風愁奈何。舟浮瀟湘月，山倒洞庭波。投汨笑古人，臨濠得天和。閒時田畝中，搔背牧雞鵝。別離解相訪，應在武陵多。
憶襄陽舊游，贈馬少府巨 李白
昔為大堤客，曾上山公樓。開窗碧嶂滿，拂鏡滄江流。高冠佩雄劍，長揖韓荊州。此地別夫子，今來思舊遊。朱顏君未老，白髮我先秋。壯志恐蹉跎，功名若雲浮。歸心結遠夢，落日懸春愁。空思羊叔子，墮淚峴山頭。
對雪獻從兄虞城宰 李白
昨夜梁園裏，弟寒兄不知。庭前看玉樹，腸斷憶連枝。
訪道安陵遇蓋還為餘造真籙，臨別留贈 李白
清水見白石，仙人識青童。安陵蓋夫子，十歲與天通。懸河與微言，談論安可窮。能令二千石，撫背驚神聰。揮毫贈新詩，高價掩山東。至今平原客，感激慕清風。學道北海仙，傳書蕊珠宮。丹田了玉闕，白日思雲空。為我草真籙，天人慚妙工。七元洞豁落，八角輝星虹。三災蕩璿璣，蛟龍翼微躬。舉手謝天地，虛無齊始終。黃金滿高堂，答荷難克充。下笑世上士，沉魂北羅酆。昔日萬乘墳，今成一科蓬。贈言若可重，實此輕華嵩。
贈崔郎中宗之 李白
胡雁拂海翼，翱翔鳴素秋。驚雲辭沙朔，飄蕩迷河洲。有如飛蓬人，去逐萬里遊。登高望浮雲，仿佛如舊丘。日從海傍沒，水向天邊流。長嘯倚孤劍，目極心悠悠。歲晏歸去來，富貴安可求。仲尼七十說，曆聘莫見收。魯連逃千金，珪組豈可酬。時哉苟不會，草木為我儔。希君同攜手，長往南山幽。
贈崔諮議 李白
綠驥本天馬，素非伏櫪駒。長嘶向清風，倏忽淩九區。何言西北至，卻走東南隅。世道有翻覆，前期難豫圖。希君一翦拂，猶可騁中衢。
贈升州王使君忠臣 李白
六代帝王國，三吳佳麗城。賢人當重寄，天子借高名。巨海一邊靜，長江萬里清。應須救趙策，未肯棄侯嬴。
贈別從甥高五 李白
魚目高泰山，不如一璵璠。賢甥即明月，聲價動天門。能成吾宅相，不減魏陽元。自顧寡籌略，功名安所存。五木思一擲，如繩系窮猿。櫪中駿馬空，堂上醉人喧。黃金久已罄，為報故交恩。聞君隴西行，使我驚心魂。與爾共飄颻，雲天各飛翻。江水流或卷，此心難具論。貧家羞好客，語拙覺辭繁。三朝空錯莫，對飯卻慚冤。自笑我非夫，生事多契闊。蓄積萬古憤，向誰得開豁。天地一浮雲，此身乃毫末。忽見無端倪，太虛可包括。去去何足道，臨歧空複愁。肝膽不楚越，山河亦衾裯。雲龍若相從，明主會見收。成功解相訪，溪水桃花流。
贈裴司馬 李白
翡翠黃金縷，繡成歌舞衣。若無雲間月，誰可比光輝。秀色一如此，多為眾女譏。君恩移昔愛，失寵秋風歸。愁苦不窺鄰，泣上流黃機。天寒素手冷，夜長燭複微。十日不滿匹，鬢蓬亂若絲。猶是可憐人，容華世中稀。向君發皓齒，顧我莫相違。
敘舊贈江陽宰陸調 李白
泰伯讓天下，仲雍揚波濤。清風蕩萬古，跡與星辰高。開吳食東溟，陸氏世英髦。多君秉古節，嶽立冠人曹。風流少年時，京洛事遊遨。腰間延陵劍，玉帶明珠袍。我昔鬥雞徒，連延五陵豪。邀遮相組織，呵嚇來煎熬。君開萬叢人，鞍馬皆辟易。告急清憲台，脫餘北門厄。間宰江陽邑，翦棘樹蘭芳。城門何肅穆，五月飛秋霜。好鳥集珍木，高才列華堂。時從府中歸，絲管儼成行。但苦隔遠道，無由共銜觴。江北荷花開，江南楊梅熟。正好飲酒時，懷賢在心目。掛席拾海月，乘風下長川。多沽新豐醁，滿載剡溪船。中途不遇人，直到爾門前。大笑同一醉，取樂平生年。
贈從孫義興宰銘 李白
天子思茂宰，天枝得英才。朗然清秋月，獨出映吳台。落筆生綺繡，操刀振風雷。蠖屈雖百里，鵬鶱望三台。退食無外事，琴堂向山開。綠水寂以閑，白雲有時來。河陽富奇藻，彭澤縱名杯。所恨不見之，猶如仰昭回。元惡昔滔天，疲人散幽草。驚川無活鱗，舉邑罕遺老。誓雪會稽恥，將奔宛陵道。亞相素所重，投刃應桑林。獨坐傷激揚，神融一開襟。弦歌欣再理，和樂醉人心。蠹政除害馬，傾巢有歸禽。壺漿候君來，聚舞共謳吟。農人棄蓑笠，蠶女墮纓簪。歡笑相拜賀，則知惠愛深。曆職吾所聞，稱賢爾為最。化洽一邦上，名馳三江外。峻節貫雲霄，通方堪遠大。能文變風俗，好客留軒蓋。他日一來遊，因之嚴光瀨。
草創大還，贈柳官迪 李白
天地為橐鑰，周流行太易。造化合元符，交媾騰精魄。自然成妙用，孰知其指的。羅絡四季間，綿微無一隙。日月更出沒，雙光豈雲只。姹女乘河車，黃金充轅軛。執樞相管轄，摧伏傷羽翮。朱鳥張炎威，白虎守本宅。相煎成苦老，消鑠凝津液。仿佛明窗塵，死灰同至寂。搗冶入赤色，十二周律曆。赫然稱大還，與道本無隔。白日可撫弄，清都在咫尺。北酆落死名，南斗上生籍。抑予是何者，身在方士格。才術信縱橫，世途自輕擲。吾求仙棄俗，君曉損勝益。不向金闕遊，思為玉皇客。鸞車速風電，龍騎無鞭策。一舉上九天，相攜同所適。
贈崔司戶文昆季 李白
雙珠出海底，俱是連城珍。明月兩特達，餘輝傍照人。英聲振名都，高價動殊鄰。豈伊箕山故，特以風期親。惟昔不自媒，擔簦西入秦。攀龍九天上，忝列歲星臣。布衣侍丹墀，密勿草絲綸。才微惠渥重，讒巧生緇磷。一去已十載，今來複盈旬。清霜入曉鬢，白露生衣巾。側見綠水亭，開門列華茵。千金散義士，四坐無凡賓。欲折月中桂，持為寒者薪。路傍已竊笑，天路將何因。垂恩倘丘山，報德有微身。
贈溧陽宋少府陟 李白
李斯未相秦，且逐東門兔。宋玉事襄王，能為高唐賦。常聞綠水曲，忽此相逢遇。掃灑青天開，豁然披雲霧。葳蕤紫鸞鳥，巢在昆山樹。驚風西北吹，飛落南溟去。早懷經濟策，特受龍顏顧。白玉棲青蠅，君臣忽行路。人生感分義，貴欲呈丹素。何日清中原，相期廓天步。
戲贈鄭溧陽 李白
陶令日日醉，不知五柳春。素琴本無弦，漉酒用葛巾。清風北窗下，自謂羲皇人。何時到栗裏，一見平生親。
贈僧崖公 李白
昔在朗陵東，學禪白眉空。大地了鏡徹，迴旋寄輪風。攬彼造化力，持為我神通。晚謁泰山君，親見日沒雲。中夜臥山月，拂衣逃人群。授余金仙道，曠劫未始聞。冥機發天光，獨朗謝垢氛。虛舟不系物，觀化游江濆。江濆遇同聲，道崖乃僧英。說法動海岳，游方化公卿。手秉玉麈尾，如登白樓亭。微言注百川，亹亹信可聽。一風鼓群有，萬籟各自鳴。啟閉八窗牖，托宿掣電霆。自言曆天臺，搏壁躡翠屏。淩兢石橋去，恍惚入青冥。昔往今來歸，絕景無不經。何日更攜手，乘杯向蓬瀛。
游溧陽北湖亭望瓦屋山懷古贈同旅 李白
朝登北湖亭，遙望瓦屋山。天清白露下，始覺秋風還。遊子托主人，仰觀眉睫間。目色送飛鴻，邈然不可攀。長籲相勸勉，何事來吳關。聞有貞義女，振窮溧水灣。清光了在眼，白日如披顏。高墳五六墩，崒兀棲猛虎。遺跡翳九泉，芳名動千古。子胥昔乞食，此女傾壺漿。運開展宿憤，入楚鞭平王。凜冽天地間，聞名若懷霜。壯夫或未達，十步九太行。與君拂衣去，萬里同翱翔。
醉後贈從甥高鎮 李白
馬上相逢揖馬鞭，客中相見客中憐。欲邀擊築悲歌飲，黃金逐手快意盡，昨日破產今朝貧。丈夫何事空嘯傲，時清不及英豪人，三尺童兒重廉藺。匣中盤劍裝eC魚，
贈秋浦柳少府 李白
秋浦舊蕭索，公庭人吏稀。因君樹桃李，此地忽芳菲。搖筆望白雲，開簾當翠微。時來引山月，縱酒酣清暉。而我愛夫子，淹留未忍歸。
贈崔秋浦三首 李白
吾愛崔秋浦，宛然陶令風。門前五楊柳，井上二梧桐。山鳥下廳事，簷花落酒中。懷君未忍去，惆悵意無窮。崔令學陶令，北窗常晝眠。抱琴時弄月，取意任無弦。見客但傾酒，為官不愛錢。東皋春事起，種黍早歸田。河陽花作縣，秋浦玉為人。地逐名賢好，風隨惠化春。水從天漢落，山逼畫屏新。應念金門客，投沙吊楚臣。
望九華贈青陽韋仲堪 李白
昔在九江上，遙望九華峰。天河掛綠水，秀出九芙蓉。我欲一揮手，誰人可相從。君為東道主，于此臥雲松。